የመቀንጨር ስርጭት ቢቀንስም የተጀመረው ሥራ በሚፈለገው ልክ ውጤታማ አለመሆኑ ተገለጸ፡፡
ባሕር ዳር፡ መስከረም 19/2012 ዓ/ም (አብመድ) መንግሥት የመቀንጨር ስርጭትን ማስቆም ሳይቻል ዘላቂ ልማት ሊረጋገጥ እንደማይቻል በመረዳት ስርጭቱን ለመቀነስ የከፋ ችግር ባለባቸው የተከዜ ተፋሰስ አካባቢዎች ‹የሰቆጣ ቃል-ኪዳን› የተሰኘ መርሀ ግብር ይፋ ተደርጓል፡፡ቃል ኪዳኑ እስከ 2022 ዓ.ም ከ5 ዓመት በታች ሕጻናት የመቀንጨር ስርጭትን ዜሮ ለማድረግ ያለመ ነው፡፡ የአማራ ክልል የሰቆጣ ቃል ኪዳን ሥራ አስኪያጅ አቶ ተፈራ ቢራራ ለአብመድ እንደተናገሩት በአማራ ክልል 27 ወረዳዎች ተመርጠው በመጀመሪያው ምዕራፍ እየተሠራባቸው ነው፡፡ ይሁን እንጂ ሥራው የተወሰነ ውጤት ቢገኝበትም በተገቢው መንገድ ባለመሠራቱ በሚጠበቀው ደረጃ ውጤት እንዳልተገኘበት አስታውቀዋል፡፡የመቀንጨር ስርጭትን ለመቀነስ የተካተቱ ተቋማት ተገቢውን ትኩረት አለመስጠታቸው፤ በቂ በጀት መድበው አለመሥራታቸው እና በመንግሥት በኩል የቃልኪዳኑን አፈጻጸም እየገመገመ የመምራት ክፍተት መኖሩ ውጤቱ በሚፈለገው ደረጃ እንዳይሆን ማድረጉም ነው የተመላከተው፡፡ አካሄዱ በቅርብ ጊዜ ቢስተካከልም የፌዴራል መንግሥት ተቋማት ኃላፊነቱን ለክልል ተቋማት ብቻ የመተው አዝማሚያ እንደነበራውም ነው የተገለጸው፡፡ አቶ ተፈራ እንደተናገሩት ማኅበረሰቡ ስለ መቀንጨር ያለውን ዕውቀት በማሳደግ ጥንቃቄ እንዲያደርግ በበቂ ሁኔታ ግንዛቤ አልተፈጠረም፡፡ በዚህ ምክንያት የተጀመሩ ሥራዎች መጠነኛ ውጤት ቢያስገኙም አዝጋሚ መሆናቸውን ነው ያመለከቱት፡